寄刘敷文
长安局趣不自适，数忆故园相往还。君家轩子最疏快，时从物外来追攀。刘家伯雅复仲雅，何氏大山兼小山。酒酣挥手弄白日，松涛万斛寒潺湲。人琴既逝不可作，予亦俛首逐世缘。旧游一往如梦寐，此乐难再几岁年。松寒桂燠定无恙，林惭涧愧端可怜。知君时复一相念，悠悠两地谁能传。
主题：思乡、怀人
情感：哀伤、想家